**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**08 ДУГААР САРЫН 30-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| **№** | ***Хэлэлцсэн асуудал*** | ***Хуудасны дугаар*** |
|  1. | Хуралдааны товч тэмдэглэл: | 1-2 |
|  2. | Хуралдааны дэлгэрэнгүй тэмдэглэл:  | 3-6 |
| 1.Байнгын хорооны даргыг сонгох тухай  | 3-6 |

***Монгол Улсын Их Хурлын 2022 оны ээлжит бус чуулганы***

***Аюулгүй байдал, гадаад бодлогын байнгын хорооны***

***08 дугаар сарын 30-ны өдөр /Мягмар гараг/-ийн***

***хуралдааны товч тэмдэглэл***

 Аюулгүй байдал, гадаад бодлогын байнгын хорооны дарга Б.Баттөмөр ирц, хэлэлцэх асуудлын дарааллыг танилцуулж, хуралдааныг даргалав.

 *Ирвэл зохих 19 гишүүнээс 10 гишүүн хүрэлцэн ирж, 52.6 хувийн ирцтэйгээр хуралдаан 14 цаг 28 минутад Төрийн ордны “Жанжин Д.Сүхбаатар” танхимд эхлэв.*

*Чөлөөтэй: П.Анужин, Б.Бат-Эрдэнэ;*

 *Эмнэлгийн чөлөөтэй: Т.Аюурсайхан;*

*Тасалсан:**Н.Алтанхуяг, Д.Бат-Эрдэнэ.*

***Нэг.Байнгын хорооны даргыг сонгох тухай***

Хуралдаанд Улсын Их Хурлын Тамгын газрын Хууль, эрх зүйн газрын Байнгын хорооны асуудал хариуцсан хэлтсийн Аюулгүй байдал, гадаад бодлогын байнгын хороо хариуцсан ахлах зөвлөх Ж.Чимгээ, референт Б.Гандиймаа нар байлцав.

Улсын Их Хурлын гишүүн, Улсын Их Хурал дахь Монгол Ардын намын бүлгийн дэд дарга Х.Булгантуяа Улсын Их Хурлын гишүүн Б.Энх-Амгаланг Байнгын хорооны даргад нэр дэвшүүлж байгаа талаар танилцуулав.

 Танилцуулга болон нэр дэвшигчтэй холбогдуулан Улсын Их Хурлын гишүүн Д.Ганбатын тавьсан асуултад нэр дэвшигч, Улсын Их Хурлын гишүүн Б.Энх-Амгалан хариулж, тайлбар хийв.

 **Б.Баттөмөр:** Аюулгүй байдал, гадаад бодлогын байнгын хорооны даргаар Улсын Их Хурлын гишүүн Бямбасүрэнгийн Энх-Амгаланг сонгохыг дэмжье гэсэн санал хураалт явуулъя.

 Зөвшөөрсөн: 11

 Татгалзсан: 3

 Бүгд: 14

 78.6 хувийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Н.Энхболд Улсын Их Хурлын чуулганы нэгдсэн хуралдаанд танилцуулахаар тогтов.

*Уг асуудлыг 14 цаг 39 минутад хэлэлцэж дуусав.*

Байнгын хорооны хуралдаанаар 1 асуудал хэлэлцэв.

*Хуралдаан 12 минут үргэлжилж, 19 гишүүнээс 14 гишүүн хүрэлцэн ирж, 73.7 хувийн ирцтэйгээр 14 цаг 40 минутад өндөрлөв.*

 **Тэмдэглэлтэй танилцсан:**

 АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Б.БАТТӨМӨР

   **Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Б.БАТГЭРЭЛ

**МОНГОЛ УЛСЫН ИХ ХУРЛЫН 2022 ОНЫ ЭЭЛЖИТ БУС ЧУУЛГАНЫ**

**АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ**

**08 ДУГААР САРЫН 30-НЫ ӨДӨР /МЯГМАР ГАРАГ/-ИЙН**

**ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

**Б.Баттөмөр:** Аюулгүй байдал, гадаад бодлогын байнгын хорооны гишүүдийн энэ өдрийн амар амгаланг эрж мэндчилье. Хуралдааны ирц 19 гишүүн ирэхээс 14 гишүүн ирж, 73.7 хувь байна. Гишүүдийн ирц бүрдсэн тул Аюулгүй байдал, гадаад бодлогын байнгын хорооны 2022 оны 8 дугаар сарын 30-ны өдрийн хуралдаан нээснийг мэдэгдье.

Байнгын хорооны хуралдаанаар хэлэлцэх асуудлыг танилцуулъя. Байнгын хорооны даргыг сонгох тухай Улсын Их Хурлын тогтоолын төслийг хэлэлцэнэ.

Хэлэлцэх асуудлын талаар өөр саналтай гишүүн байна уу? Алга байна. Хэлэлцэх асуудалдаа оръё.

**Нэг.Байнгын хорооны даргыг сонгох тухай асуудлыг хэлэлцэж эхэлье**.

Байнгын хорооны даргыг сонгох тухай асуудлыг Улсын Их Хурал дахь Монгол Ардын Намын бүлгийн дэд дарга Булгантуяа танилцуулна. Булгантуяа гишүүнийг урьж байна.

**Х.Булгантуяа:** Улсын Их Хурлын дэгийн тухай хуулийн 26.1.3-т заасны дагуу нам, эвслийн бүлэгтэй зөвшилцөж, Байнгын хорооны даргыг Улсын Их Хурлын дарга энэ хуулийн 26.1.1, 26.1.2-т заасны дагуу ирүүлсэн саналыг нэгтгэн нам, эвслийн бүлэгтэй зөвшилцөж Байнгын хорооны бүрэлдэхүүний талаарх саналаа нэгтгэн нэгдсэн хуралдаанд танилцуулахаар байгаа. Ингээд Монгол Ардын Намын бүлгээс Улсын Их Хурлын гишүүн, Аюулгүй байдал, гадаад бодлогын байнгын хорооны гишүүн Б.Энх- Амгалан гишүүнийг нэр дэвшүүлж байна.

**Б.Баттөмөр:** Өөр нэр дэвшүүлэх хүн байна. Алга байна. Байнгын хорооны даргад нэр дэвшигчийн талаар танилцууллаа. Нэр дэвшигчээс асуулт асуух гишүүд байвал нэрсээ өгнө үү. Ганбат гишүүнээр тасаллаа. Ганбат гишүүний микрофоныг өгье.

**Д.Ганбат:** Ер нь бол Энх-Амгалан гишүүнийг бол мэднэ. Энх-Амгалан гишүүнийг бол дэмжиж байна, Байнгын хорооны даргаар ажиллахыг нь бол. Энх-Амгалан гишүүн өөрөө ч гэсэн бас аюулгүй байдлаар бол бэлтгэгдсэн мэргэжилтэн гэж ойлгож байгаа. Бас орос, хятад хэлтэй, хоёр хөршийнхөө хэлийг мэддэг ийм Байнгын хорооны дарга ажиллах нь бол өнөөдрийн ийм үед бол хэрэгтэй байх аа. Би бас хоёр, гурван асуулт асууж тодруулъя гэж бодож байна. Сая Үндсэн хуулийн нэмэлт өөрчлөлт явлаа. Гадна талд янз бүрийн дуу чимээ энэ тэр явж байгаа үед, бүдүүлэг зэрлэг юм явж байх үед бол сонгодог хөгжмийн ая сонсогддоггүй, дуулддаггүй. Зөв юм ярьж байгаа хүн одоохондоо мэдэгддэггүй, дараа нь бол яадаг.

Одоо ингээд та Байнгын хороон дарга болно. Тэгээд Улсын Их Хурлын чиг үүрэг нь бол Засгийн газар гүйцэтгэх байгууллагадаа хяналт тавьж ажиллах ёстой. Гэтэл өнөөдөр 76 гишүүнтэй, 62 гишүүний олонхтой, тэгээд сая Үндсэн хуулийн нэмэлт, өөрчлөлт батлахдаа маш будилаантай ийм хэл амтай ингэж баталлаа. Тэгээд Үндсэн хуулийн гол үзэл санаа, аюулгүй байдал энэ бүх Монгол Улсын баталгаа болсон ийм хууль байдаг. Тэгээд энэ гүйцэтгэх засаглалдаа хяналт тавьж чадах уу? Тухайлбал манай Байнгын хороо.

Хоёрт нь, Улсын Их Хурлын гишүүний халдашгүй байдал гэж байдаг. Улсын Их Хурлын гишүүний халдашгүй байдал бол ажил төрлөө хийж байхад нь бол хамгаалагдсан байдаг. Энэ нь бол Монгол Улсын аюулгүй байдалтай бол нэн чухал холбоотой асуудал. Улсын Их Хурлын гишүүний халдашгүй байдал гэдэг бол Монгол Улсын аюулгүй байдал энэ бүх зүйл юм. Гэтэл тухайлбал, Үндсэн хуулийн нэмэлт, өөрчлөлтийг хэлэлцэх үед бол хуулиар бол Үндсэн хуулийн суурь зарчимд тохирохгүй таарахгүй гэсэн ийм үед бол Улсын Их Хурлын гишүүн байр сууриа илэрхийлээд тэр хурлаас гарах эрхтэй байдаг. Энэ дагуу миний бие Улсын Их Хурлын нэгдсэн чуулганд бүртгүүлчхээд яг эхлэх үед нь ороод ирэхэд миний картад халдчихсан байсан. Энэ бол Монгол Улсын аюулгүй байдалд халдаж байгаа үйлдэл мөн үү? Энийг хийсэн гишүүн нь бол Цогтгэрэл гэдэг Улсын Их Хурлын гишүүн байна. Мөн миний бас өрөөнд халдаж байна. Энэ бол Монгол Улсад халдаж байгаа хэрэг мөн үү? Мөн тэр хурлыг зохион байгуулж байгаа Улсын Их Хурлын дарга Занданшатар бол тэрийг харсаар байтал өнгөрөөж байна. Энэ хоёр хүнийг би Халдашгүй байдлын дэд хороо буюу Ёс зүйн дэд хороод өгнө. Хуулийн байгууллагаар тогтоолгоно. Монгол Улсын аюулгүй байдалд халдаж байна.

Нөгөө талаар Үндсэн хуулийн цэц дээр бол захиалга явагдсан гэж үзэж байгаа. 10-аас дээш гишүүн давхар дээл өмсвөл энэ захиалга гэж үзэж болно гээд. Ер нь захиалга гэдгийг би хардаж хэлсэн л дээ. Энэний дараа бол Сүхбаатар гишүүн байр сууриа илэрхийлсэн байна лээ. 10-аас дээш гишүүн дээлтэй болбол энэ бол захиалга гэж үзнэ гэж. Монгол Улсын Их Хурлын дарга Үндсэн хуулийн цэцээ бол шүүмжилж ярьж байсан, Үндсэн хуулийн цэц бол Үндсэн хуульд халдчихлаа гэж. 02 тогтоол орж ирж байх үед бол тэр индэр дээрээсээ байр сууриа илэрхийлж байсан. Энэ бүхэн маань Монгол Улсын энэ аюулгүй байдалд.

**Б.Баттөмөр:** Ганбат гишүүнд 1 минут өгье.

**Д.Ганбат:** …нөлөөлж байна гэж үзэж болох уу? Та хариуцлагатай Байнгын хорооны даргын ажлыг авах гэж байна. Улсын Их Хуралд хоёр дахиа сонгогдсон, Монгол төрийн сайд хийж байсан ийм хүн. Ийм юмны хажуугаар ингээд дуугүй ингээд яваад байх нь бол энэ хууль бус юмтай бол эвлэрсэн асуудал болно. Цаашдаа бол энэ Монгол Улсын Их Хурал бол байхгүйтэй адилхан. Энэ Байнгын хороо бол хэвийн үйл ажиллагаа явуулж чадахгүй байх гэж бодож байна. Би бол яагаад гэвэл хамгийн гол юм бол гүйцэтгэх засаглалаа хянаж, хуулийн хэрэгжилтэд хяналт тавьдаг ийм л байгууллага шүү дээ. Улсын Их Хурлын гишүүн гэдэг хүн маань хамгийн нэгдүгээр үүрэг, тангараг өргөсөн тэр бүх юм нь бол энэ рүү л чиглэж байх ёстой гэж ингэж үздэг юм. Эсвэл одоо бас энэнтэй бол санал зөрөлдөх үү?

**Б.Баттөмөр:** Энх-Амалан гишүүн хариулъя, Ганбат гишүүний асуултад.

**Б.Энх-Амгалан:** Ганбат гишүүний асуултад хариулъя. Энэ Аюулгүй байдал, гадаад бодлогын байнгын хороо гэдэг бол их онцлогтой Байнгын хороо. Улсын аюулгүй байдал, Монгол Улсын гадаад бодлого гэдэг бол хэн нэгэн хүний найранд өмсдөг дээл, наадам цоллуулдаг цол гуншин бол биш. Энэ бол бас их нарийн эмзэг ийм сэдэв. Энийг бас нэлээн туршлагатай, бас судалж байсан, үзэж байсан, энэ чиглэлээр ажиллаж байсан ийм хүмүүс цааш нь авч явах ёстой гэж ингэж би боддог. Тийм учраас яг энэ аюулгүй байдлын чиглэлээр ажиллаж байсан хүний хувьд, энэ чиглэлийн мэргэжлийн хүний хувьд бол энэ Байнгын хороог цааш нь авч явах итгэл хүлээлгэж байгаа намын бүлэгтээ бас баярлалаа.

Ер нь таны асууж байгаа энэ Үндсэн хуулийн нэмэлт, өөрчлөлтийн асуудал бол би захиалга гэж бас үзэхгүй байгаа. Яагаад гэвэл Монгол Улсын 1992 онд батлагдсан шинэ Үндсэн хуулийн суурь зарчмыг алдагдуулахгүй байх, цаашдаа Үндсэн хуулийн хямрал руу явуулахгүй байх, төрийн алба түвшин амгалан байх, парламентат ёсыг бэхжүүлэхэд анхаарч ажиллах хэрэгтэй гэсэн ийм үндсэн суурь зарчмыг удирдлага болгож Улсын Их Хуралд энэ асуудлыг тавьсан гэж ингэж ойлгож байгаа.

Таны хувьд бол тэр Улсын Их Хурлын гишүүний халдашгүй дархан байдалд халдсан, таны картыг сугалсан, өрөөг чинь авах гэж байгаа энэ байдал бол манай Байнгын хороонд би хамаагүй гэж бодож байна. Энэ бол Ёс зүйн байнгын хороо, дээр нь Халдашгүй байдлын дэд хороонд та асуудлаа тавиад энэ асуудлыг шийдвэрлэх бүрэн эрх хэмжээ байгаа гэж ингэж үзэж байгаа.

Цаашдаа бол Монгол Улс ер нь парламентат ёсыг бэхжүүлэх, парламентын дархлааг бий болгох, төрийн ажил засгийн ажил бол тогтвортой байх залгамж чанартай байх энэ тал дээр бол онцгой анхаарч ажиллах нь зөв зүйтэй гэж үзэж байгаа. Миний хувьд бол 2016 оноос хойш Аюулгүй байдал, гадаад байдлын байнгын хорооны гишүүнээр тогтмол ажиллаж байна. Хоёр хөршийнхөө парламентын бүлэгт байдаг. Нэгнийх нь парламентын бүлгийн дэд даргаар ажиллаж байгаа. Ер нь бол аюулгүй байдлын чиглэлийн олон хуулийг санаачилж тэнд гар бие оролцсон. Энэ бол Батлан хамгаалахын багц хуулиас авхуулаад Тагнуулын тухай хууль, Цагдаагийн тухай хууль, Шүүхийн шийдвэрийн тухай хууль, Дотоодын цэргийн тухай хууль, Онцгой байдлын тухай хууль гээд олон хүчний байгууллагуудын буюу аюулгүй байдлыг сахин хамгаалдаг байгууллагуудын хуулийг гардан оролцож ажиллаж байсан.

Тийм учраас цаашдаа энэ салбар дээр ажиллах, улс орны аюулгүй байдлыг сахин хамгаалах, улс орны аюулгүй байдалтай холбоотой аливаа судалгаа шинжилгээ хийх энэ асуулт дээр бол цаашид хүчээ дайчилж ажиллана гэж ингэж бодож байгаа. Ер нь бол аюулгүй байдалтай холбоотой, гадаад харилцаатай холбоотой бас ил ярих, ярихгүй юмнууд байдаг учраас энэ дээр бол манай Байнгын хороо бол онцлогтой Байнгын хороо гэдгийг бас хэлмээр байна. Би таны асуултад хариуллаа.

**Б.Баттөмөр:** Асуулт асууж, хариулт авлаа. Үг хэлэх гишүүн байна уу? Алга байна. Санал хураалт явуулъя.

Аюулгүй байдал, гадаад бодлогын байнгын хорооны даргаар Бямбасүрэн овогтой Энх-Амгаланг нэр дэвшүүлэхийг дэмжье гэсэн томьёоллоор санал хураалт явуулъя.

Санал хураалт

Санал хураалтад 14 гишүүн оролцож 11 нь зөвшөөрч, 78.6 хувийн саналаар санал дэмжигдэж байна.

Монгол Улсын Их Хурлын Аюулгүй байдал, гадаад худалдны байнгын хорооны даргаар сонгогдож байгаа Бямбасүрэнгийн Энх-Амгаландаа ажлын өндөр амжилтыг хүсье.

Байнгын хорооны даргыг сонгох өнөөдрийн асуудлыг хэлэлцэж дууслаа. Улсын Их Хурлын чуулганы нэгдсэн хуралдаанд томилох гишүүдийг танилцуулъя. Нямаагийн Энхболд гишүүнийг томилъё.

Хуралдаан өндөрлөснийг мэдэгдье. Баярлалаа.

ДУУНЫ БИЧЛЭГЭЭС ХУРАЛДААНЫ

ДЭЛГЭРЭНГҮЙ ТЭМДЭГЛЭЛ БУУЛГАЖ,

ХЯНАСАН: ШИНЖЭЭЧ                                                                   Б.БАТГЭРЭЛ